Usedwel Aɣelnaw yettweṣi s uselmed n tgemmi taɣelnawt d tgemmi tagraɣlant s tarrayt tatrart, ɣef aya tifrat i wugur n lexṣas n yiḍrisen d-ttmagaren wid d-yessewǧaden idlisfusen d tasuqqilt seg tutlayin nniḍen, «tuget n yiḍrisen d iḍrisen n tɣuri, bḍan ɣef snat n taggayin: wid n tgemmi tamaziɣt d wid n tgemmi tagraɣlant acku Aɣlif n Usedwel Aɣelnaw Azzayeri yettweṣi ɣef uselmed n tgemmi tɣelnawt d tegraɣlant»3. Imsuqlen n yiḍrisen-a d iselmaden n tmaziɣt deg ugezdu n tutlayt tamaziɣt Mulud MƐEMMRI aswir-nsen deg sant n tutlayin yufrar, d imnuda deg taɣult n tsuqilt, iswi-nsen d tasuqilt n yiḍrisen n tesnalmudt. Nefren-d kra n tugzimin seg yiḍrisen-a akken ad asent-neg tasleḍt taḍrisant lmend n tsekkiwin-nsent d tsudas n tsuqilt s tẓiṛi tasnilest taḍrisant n umusnaw ADAM Jean-Michel .